'Op my eish!': Ontmoet die 12 vroue wat om Neels van Jaarsveld se hart gaan meeding | Huisgenoot
Die akteur Neels van Jaarsveld is weer gereed om liefde te vind. Foto: Misha Jordaan
Om liefde op die kassie te soek is nie 'n maklike taak nie, maar hierdie 12 vroue het 'n kans gevat om op 'n reis van 'n leeftyd te gaan en hul hart oop te maak vir die liefde.
Kykers sal moet wag en sien wie van die vroue die akteur Neels van Jaarsveld se voete onder hom gaan uitslaan in die nuwe kykNET-maatsoekreeks Op my eish!
Ontmoet die 12 vroue wat vir die volgende paar weke gaan meeding om Neels se hart te wen.
1. HETTIE (24), ENTREPRENEUR
Ek het ingeskryf omdat ek niks het om te verloor nie. Dit is 'n opwindende manier en geleentheid om iemand te leer ken.
WAARNA SOEK JY IN 'N MAAT?
Iemand wat my onvoorwaardelik sal liefhê en sal aanvaar nes ek is.
2. LIESA (27), VELDGIDS
Neels het gelyk na 'n baie interessante man, en ek het gedink dit sal lekker wees om hom as persoon te leer ken. As gevolg van my werk is dit moeilik om 'n verhouding te hê en mense te ontmoet, toe vat ek maar 'n kans!
Hy moet selfversekerd wees en 'n plan met sy lewe hê. Hy moet weet waarheen hy op pad is en bereid wees om saam met my daai pad te loop.
3. JANKA (29), BEMARKING EN VERKOPE
Janka. Foto: Verskaf
Dis my laaste poging om nie op die rak op te eindig nie. Ek glo 'n mens moet kanse waag in die lewe, en ek het absoluut niks gehad om te verloor nie.
Ek soek 'n man wat weet wie hy is en wat hy wil hê. 'n Man met 'n sterk persoonlikheid, ambisie en 'n sin vir humor.
4. ABIGAIL (30), AKTRISE
Ek het na 'n nuwe avontuur gesoek en wou meer oor myself leer. Ook om aan myself te bewys dat ek enigiets kan doen wat ek wil.
Eerlikheid, opregtheid en iemand wat my aanvaar vir wie ek is, met 'n goeie sin vir humor.
5. FLORINDA (25), SKOONHEIDSTERAPEUT
Ek het gevoel ek is gereed vir 'n maat in my lewe en ek is op soek na daai spesiale iemand om die lewe mee saam te geniet.
Iemand wat weet wie hy is, lojaal is en met my kan kommunikeer. Iemand wie se voete plat op die aarde geanker is, 'n persoon wat saam met my die lewe kan geniet en ervaar.
6. SONJA (32), SKAKELWESE SPESIALIS
Ek wou meer van myself leer en weer verhoudings aanpak buite die inperking – met betrekking tot Neels en die meisies.
'n Spanmaat, steunpilaar en iemand wie gewillig is om daardie eienskappe van my te ontvang en waardeer. Stabiliteit en dalk net 'n tikkie humor. Die lewe is soms net te ernstig.
7. LAURIKA (39), PROKUREUR
Ek het ingeskryf omdat Neels van Jaarsveld die man is wie op soek is na liefde. As dit enigiemand anders was, sou ek dit geensins oorweeg het nie. Dié man het 'n mate van misterieuse, diepsinnigheid rondom hom wat ek baie aantreklik vind.
'n Vennoot, vriend en 'n sterk man wie leiding kan neem.
8. LIZELLE (40), SOSIALEMEDIABEMARKINGSBESTUURDER
Om Neels te ontmoet natuurlik! En omdat ek die tipe persoon is wat geleenthede aangryp met albei hande.
Iemand wat my beste vriend en 'n veilige hawe kan wees. Iemand wat my verstaan en aanvaar vir wie ek is, met al my bagasie.
9. TANYA (33), ENTREPRENEUR
Neels het snaaks geklink op die radio en ek het gedink ons sou lekker kon vibe.
Ek soek eerlikheid en lojaliteit in 'n man. 'n Man wat my nie gaan probeer verander nie en wat my sal ondersteun met my passie vir liefdadigheid.
10. SASCHA (31), FOTOGRAAF
Ek glo vas: Wie nie waag nie, wen nie. Al werk dit nie uit nie, kan 'n goeie vriendskap daaruit kom en jy nuwe mense leer ken.
Die eerste en belangrikste punt is dat hy my wys wie is die Jesus in hom. Ek glo 'n man wie vir God eerste liefhê, sal sy gesin met Goddelike liefde kan omhels en oppas.
11. MELANI (32), ONTVANGSDAME
Melani. Foto: Verskaf
My vriendin van Suid-Afrika wat tans in Miami woon, het die skakel van "Neels Van Jaarsveld wat opsoek is na liefde" op my Facebook gedeel. In alle eerlikheid het ek getwyfel of ek moet inskryf, veral omdat ek al vir vier en 'n half jaar enkellopend is en dit geniet. Maar hoekom dan nou nie?
In 'n man soek ek eerstens vir God, iemand wat glo en vertrou sodat ek weet God sal ons middelpunt wees. Iemand wat respek het vir ons ouer geliefdes en wat nooit dink hy is beter as ander nie.
12. DORIANNE (29), BERADER
Dorainne. Foto: Verskaf
Ek het ingeskryf omdat ek vir die eerste keer in agt jaar kon voel my hart is oop vir liefde. Ek het ook nog altyd van Neels gehou en ek wou die man agter die akteur beter leer ken.